**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

**POSĖDŽIO PROTOKOLAS**

2022-03-17 Nr. TAR-31

Posėdžio data – 2022 m. kovo 15 d.

Pradžia – 13.00 val. (nuotoliniu būdu)

Posėdžio pirmininkas – Kazys Bagdonas.

Posėdžio sekretorė – Lietutė Demidova.

Posėdyje dalyvauja komiteto nariai: Arvydas Cesiulis, Jurij Šeršniov, Vaida Raugelė, Antanas Kontautas, A. Razbadauskas. Nedalyvauja Alina Velykienė.

Posėdyje dalyvauja Savivaldybės administracijos darbuotojai: Savivaldybės administracijos direktorius G. Neniškis, direktoriaus pavaduotoja A. Dirgelienė, Socialinės paramos skyriaus vedėja A. Liesytė, Savivaldybės administracijos vyr. patarėjas D. Petrolevičius.

Dėl darbotvarkės.

K. Bagdonas informuoja, kad vakar buvo pateiktas V. Raugelės siūlymas įtraukti tris klausimus į komiteto posėdžio darbotvarkę. Sako, kad pakomentuoti dėl atsakymų į šiuos klausimus pateikimo šiandien pakviesta A. Liesytė. Nurodė, kad dėl laiko stokos atsakymai į šiuos klausimus iš administracijos dar nėra gauti ir nėra pateikta visa, su klausimu susijusi, medžiaga.

V. Raugelė sako, kad pateikė vakar 3 klausimus, bet, kadangi jie nėra paskelbti prie darbotvarkės klausimų, tai nėra prasmės šiandien diskutuoti. Siūlo klausimus perkelti į kito komiteto posėdį.

A. Liesytė pažymi, kad į gautus V. Raugelės klausimus bus pateikti atsakymai ir bus galima dėl jų diskutuoti.

V. Raugelė sako, kad pateiktuose Socialinės paramos centro raštuose keliama daug klausimų, todėl yra noras ne tik susirašinėti, bet turėti diskusiją komitete, taip pat yra raštas dėl naujo vaikų dienos centro, kurį irgi siūlo svarstyti. V. Raugelė primena, kad dėl materialinės paramos aprašo buvo priimtas protokolinis pavedimas jį keisti, tačiau procesas nėra prasidėjęs. Prašo klausimus svarstyti kitos savaitės posėdyje.

A. Cesiulis pritaria, kad V. Raugelės klausimus svarstyti kitame komiteto posėdyje.

DARBOTVARKĖ (patvirtinta už-5):

1. Žodinė informacija apie pagalbą nukentėjusiems nuo karo ukrainiečiams (pabėgėliams ir kariams) sveikatos ir socialiniais klausimais. Pranešėjas G. Neniškis.

2. Dėl Klaipėdos miesto savivaldybės tarybos 2019 m. gegužės 30 d. sprendimo Nr. T2-138 „Dėl Klaipėdos miesto savivaldybės bendruomeninių organizacijų tarybos sudėties ir nuostatų patvirtinimo“ pakeitimo. Pranešėjas D. Petrolevičius.

1. SVARSTYTA. Žodinė informacija apie pagalbą nukentėjusiems nuo karo ukrainiečiams (pabėgėliams ir kariams) sveikatos ir socialiniais klausimais.

Pranešėjas – G. Neniškis. Informuoja, kad Savivaldybės administracijoje sudaryta darbo grupė koordinuojanti klausimus, susijusius su ukrainiečių pabėgėliais. Pristato informaciją apie pagalbą nukentėjusiems nuo karo ukrainiečiams. Teigia, kad jau priimti sprendimai dėl ukrainiečių vaikų mokyklų lankymo, kompensuojamo maisto mokyklose. Organizuojamas pabėgėlių apgyvendinimo mieste klausimas. Primena, kad vakar mieste atsidarė koordinacinis centras, kuriame teikiamos įvairiausios paslaugos.

G. Neniškis sako, kad artimiausiu laiku bus pateikti dar keli sprendimų projektai dėl galimybės ukrainiečiams naudotis socialiniu būstu, lankytis kultūros įstaigose, naudotis sporto bazėmis. Pažymi, kad į klausimų sprendimą įtrauktos nevyriausybinės organizacijos, jos organizuoja apgyvendinimą, maisto bankas atsako už atvykusių maitinimą, o humanitarine pagalba, rūbais rūpinasi Raudonasis kryžius. G. Neniškis atsako į komiteto narių klausimus.

NUTARTA. Informacija išklausyta.

2. SVARSTYTA. Klaipėdos miesto savivaldybės tarybos 2019 m. gegužės 30 d. sprendimo Nr. T2-138 „Dėl Klaipėdos miesto savivaldybės bendruomeninių organizacijų tarybos sudėties ir nuostatų patvirtinimo“ pakeitimas.

Pranešėjas – D. Petrolevičius. Primena, kad klausimas buvo svarstytas ir atidėtas kitam komiteto posėdžiui, kadangi komitetas pasiūlė patikslinti sprendimo projekto 10 punktą, atsižvelgus į pastabas. D. Petrolevičius, atsižvelgiant į derinimo metu gautas Sveikatos ir socialinių reikalų komiteto narės V. Raugelės pastabas, prašo leisti papildyti Klaipėdos miesto savivaldybės bendruomeninių organizacijų tarybos nuostatus (toliau – Nuostatai) ir 10 punktą išdėstyti taip: „10. BO atstovus į Tarybą deleguoja ir jų skaičių nustato Savivaldybės teritorijoje veikianti, įregistravusi Nevyriausybinių organizacijų statusą Registrų centre, pateikusi metines finansines ir veiklos ataskaitas ir ne mažiau kaip ½ Savivaldybės teritorijoje veikiančių BO vienijanti organizacija. Esant daugiau negu vienai tokiai organizacijai, į Tarybą deleguoja ir jų skaičių nustato, daugiausia Savivaldybės teritorijoje BO vienijanti organizacija. Esant vienodam BO narių skaičiui BO vienijančiose organizacijose, į Tarybą deleguoja ir jų skaičių nustato organizacijos bendru sutarimu. Jeigu Savivaldybės teritorijoje tokios organizacijos nėra, ar esant tarp teritorijoje veikiančių BO vienijančių organizacijų nesutarimui, rinkimus organizuoja Savivaldybės administracijos direktorius tokia tvarka:“.

NUTARTA. Pritarti pateiktam sprendimo projektui su pasiūlymu keisti Nuostatų 10 punktą taip: „10. BO atstovus į Tarybą deleguoja ir jų skaičių nustato Savivaldybės teritorijoje veikianti, įregistravusi Nevyriausybinių organizacijų statusą Registrų centre, pateikusi metines finansines ir veiklos ataskaitas ir ne mažiau kaip ½ Savivaldybės teritorijoje veikiančių BO vienijanti organizacija. Esant daugiau negu vienai tokiai organizacijai, į Tarybą deleguoja ir jų skaičių nustato, daugiausia Savivaldybės teritorijoje BO vienijanti organizacija. Esant vienodam BO narių skaičiui BO vienijančiose organizacijose, į Tarybą deleguoja ir jų skaičių nustato organizacijos bendru sutarimu. Jeigu Savivaldybės teritorijoje tokios organizacijos nėra, ar esant tarp teritorijoje veikiančių BO vienijančių organizacijų nesutarimui, rinkimus organizuoja Savivaldybės administracijos direktorius tokia tvarka:“.

Pritarta bendru sutarimu (už-6).

Posėdis baigėsi 0.40 val.

Posėdžio pirmininkas Kazys Bagdonas

Posėdžio sekretorė Lietutė Demidova